บลจ.ยันคำนวณNAVกองทองมาตรฐาน
สมาคมบริษัทจัดการลงทุน ยันเกณฑ์คำนวณ NAV กองทุนรวมที่ลงทุนในกองทุน ETF ทองคำในต่างประเทศ เป็นไปตามมาตรฐาน
10 ก.พ. 2555

สมาคมบริษัทจัดการลงทุน ยันเกณฑ์คำนวณ NAV กองทุนรวมที่ลงทุนในกองทุน ETF ทองคำในต่างประเทศ เป็นไปตามมาตรฐาน
นางวรวรรณ ธาราภูมิ นายกสมาคมบริษัทจัดการลงทุน กล่าวว่า ปัจุบันเกณฑ์การคำนวณมูลค่าสินทรัพย์สุทธิ (NAV) ของกองทุนรวมที่ลงทุน ETF ทองคำในต่างประเทศ ที่อุตสาหกรรมใช้อยู่นั้นมีแนวปฏิบัติที่เป็นมาตรฐานเดียวกันทั้งอุตสาหกรรม และเป็นไปตามมาตรฐานบัญชี ที่สำนักงานคณะกรรมการกำกับหลักทรัพย์และตลาดหลักทรัพย์ ( ก.ล.ต.) กำหนด โดยต้องใช้ราคาปิดของตลาดที่มีสภาพคล่อง ดังนั้นกองทุนทองคำไปลงทุนในอีทีเอฟทองคำที่จดทะเบียนซื้อขายในตลาดสิงคโปร์ ซึ่งเป็ตลาดที่มีสภาพคล่องก็ต้องใช้ราคาปิดของตลาดนั้นตามกฎ
"กรณีที่อีทีเอฟทองคำที่สิงคโปร์เมื่อวันที่ 30 ธ.ค.ที่ผ่านมาราคาปิดสูงกว่าปกติ ทำให้ NAV ของกองทุนรวมไทยสูงไปด้วย สมาคมฯ มีการหารือกัน อย่างต่อเนื่องก่อนที่สถาบันบัณฑิตบริหารธุรกิจศศินทร์จะให้ข่าวไปยังสำนักพิมพ์ต่างๆ โดยที่สมาคมฯ ไม่เคยได้รับ การติดต่อและยังไม่เคยได้พบกับศศินทร์เลย"นางวรวรรณ กล่าว
ทั้งนี้ ศศินทร์ระบุว่าราคา NAV ที่สูงกว่าปกติทำให้มีต้นทุนเพิ่มและเป็นความเสี่ยงจึงไม่แนะนำให้ลงทุนกองทุนทองคำอีทีเอฟสิงคโปร์
นางวรวรรณ  กล่าวว่า ก.ล.ต. กับสมาคมฯมีการดำเนินการร่วมกัน 2 ฝ่ายมาอย่างต่อเนื่องและ บลจ. ที่เกี่ยวข้องได้ทำหน้าที่อย่างเต็มที่ในการคุ้มครองผู้ลงทุนโดยไม่ได้บกพร่อง โดยตั้งแต่วันที่ 4 ม.ค.2555 บลจ.ได้ติดต่อไปยังตลาดหลักทรัพย์สิงคโปร์ ซึ่งหน่วยลงทุน ETF GLD 10US$ (SPDR Gold Trust)  จดทะเบียนอยู่ โดยแจ้งกลับมาว่าอยู่ระหว่างการตรวจสอบ 
"สมาคมฯ มีความยินดียิ่งที่ศศินทร์ตื่นตัวในเรื่องนี้ และหวังเป็นอย่างยิ่งว่าจะดำเนินการสัมมนาด้วยการให้ข้อมูลที่ถูกต้องแก่ผู้เข้ารับฟังอย่างครบถ้วนและเป็นธรรม อันจะก่อให้เกิดประโยชน์ต่อสาธารณชน และเป็นตัวอย่างที่ดียิ่ง ในแวดวงการศึกษา” 
ทั้งนี้ สมาคมฯ กับก.ล.ต. จะหารือร่วมกันต่อเนื่องถึงข้อดี ข้อเสีย เพื่อประเมินหาแนว ทางปฏิบัติที่เหมาะสมที่สุด